Onteiening, ekonomiese groei top-prioriteite vir parlement | Maroela Media
'n Debat oor pres. Cyril Ramaphosa se plan om die Suid-Afrikaanse ekonomie te laat groei is vandeesweek bo-aan die agenda van die parlement, terwyl openbare insette oor die verandering van art. 25 van die Grondwet om onteiening sonder vergoeding te vergemaklik, ná 'n onderbreking van ses maande hervat word.
Die veelpartydebat in reaksie op Ramaphosa se aankondiging van sy ekonomiese plan verlede week sal Woensdag plaasvind. Dit volg nadat opposisiepartye tydens verlede week se sitting van die parlementêre programkomitee aggressief daarop aangedring het dat so 'n debat wel plaasvind sodat die president nie bloot aan die parlement vertel wat hy gaan doen in 'n tipe monoloog nie.
Dit is egter nie tans duidelik of Ramaphosa repliek op die debat gaan lewer en, indien wel, wanneer sodanige repliek sal plaasvind nie.
Die ad hoc-komitee oor die verandering van art. 25 van die Grondwet begin Donderdag in Limpopo en die Noord-Kaap met openbare vergaderings om insette van die publiek te ontvang.
Die ad hoc-komitee se lede sal in twee groepe verdeel, met een groep wat in Limpopo na die publiek se insette sal luister, en die ander groep terselfdertyd in die Noord-Kaap.
Donderdag sal die openbare vergaderings in Thohoyandou en De Aar plaasvind, Vrydag in Kimberley en buite Tzaneen, Saterdag in Jane Furse (Sekhukhuneland) en Upington, en Sondag in Polokwane en Concordia naby Springbok.
Suid-Afrikaners sal Dinsdag met belangstelling 'n ministeriële verklaring deur die minister van arbeid, Thulas Nxesi, in die Nasionale Vergadering volg oor die suksesse en mislukkings, sowel as die toekoms, beloftes en uitdagings van die Werkloosheidsversekeringsfonds (UIF).
Donderdagmiddag sal adjunkpresident David Mabuza mondeling vrae antwoord in die Nasionale Vergadering.
Tans word 45 portefeuljekomiteevergaderings vir hierdie week beplan, met die grootste fokus dalk op die portefeuljekomitee oor justisie, wat 'n verskeidenheid nuwe wetsontwerpe teen huishoudelike en geslagsgeweld gaan begin afrond.
Die impak van die koronavirus op (onderskeidelik) die mynbousektor en die teaterbedryf sal deur die onderskeie portefeuljekomitees onder die loep geneem word.
Cyril Ramaphosa Onteiening parlement
Ek weet nie hoekom dink ek hierdie man leef in n droomwereld nie.
grondonteieining en ekonomiese groei???? Dit gaan NIE hand aan hand nie!!!!
Al wat groei is jou en jou menisters se bankrekenings en die mense op straat sukkel om n bestaan te maak. Julle ANC het mooi geleer by julle chinese vriende.